Breskur sendiráðsstarfsmaður var handtekinn í Þýskalandi í gær vegna gruns um njósnir fyrir Rússa. Málið gæti enn aukið á spennu í samskiptum ríkjanna.
Starfsmaður breska sendiráðsins í Berlín var handtekinn í Potsdam í gær, grunaður um njósnir í þágu Rússa. Breska ríkisútvarpið hefur eftir saksóknara að grunur leiki á að maðurinn hafi hið minnsta einu sinni afhent rússneskum leyniþjónustumönnum skjöl í skiptum fyrir ótilgreinda fjárupphæð. Húsleit var gerð á heimili mannsins og vinnustað en handtakan er afrakstur sameiginlegrar rannsóknar Breta og Þjóðverja. Lundúnalögreglan hefur staðfest að 57 ára gamall Breti var handtekinn í Þýskalandi með aðkomu hryðjuverkadeildarinnar. Maðurinn verður leiddur fyrir rannsóknardómara í dag.
Samskipti Breta og Þjóðverja við Rússa eru stirð en nokkur mál hafa komið upp undanfarin ár sem valdið hafa miklum núningi. Árið 2018 sökuðu bresk stjórnvöld þau rússnesku um að hafa staðið að taugagasárás á feðginin Sergei og Yuliu Skripal í Salisbury á Englandi.
Feðginin lifðu af en miðaldra kona lést eftir að hafa handleikið ilmvatnsglas sem álitið er að hafi verið notað við árásina. Rússar hafa ítrekað hafnað öllum ásökunum um aðild að því máli líkt og taugagaseitrun rússneska stjórnarandstæðingsins Alexeis Navalny um borð í rússneskri farþegaflugvél á síðasta ári. Þjóðverjar tóku á móti Navalny og komu honum til heilsu. Angela Merkel Þýskalandskanslari og Joe Biden Bandaríkjaforseti hétu því sameiginlega í síðasta mánuði að standa gegn yfirgangi Rússa.